ดอลล์อ่อนค่าหลังสหรัฐฯเผยข้อมูลศก.ซบเซา
สกุลเงินดอลลาร์สหรัฐอ่อนค่าลงเมื่อเทียบกับยูโรที่ตลาดปริวรรตเงินตรานิวยอร์กเมื่อคืนนี้ (15 ม.ค.) หลังจากมีข้อมูลที่บ่งชี้ถึงความอ่อนแอของเศรษฐกิจสหรัฐ รวมถึงยอดค้าปลีกและผลผลิตภาคอุตสาหกรรมที่อ่อนแรงลงมากกว่าที่คาดการณ์ไว้ อย่างไรก็ตาม ดอลลาร์สหรัฐเคลื่อนตัวผันผวน โดยได้อ่อนค่าลงเมื่อเทียบกับสกุลเงินยูโร แต่ก็แข็งค่าเมื่อเทียบกับอีกหลายสกุลเงิน 
16 ม.ค. 2559

สำนักข่าวอินโฟเควสท์รายงานว่า ค่าเงินยูโร (15 ม.ค.) แข็งค่าขึ้นสู่ระดับ 1.0921 ดอลลาร์สหรัฐ จากระดับของวันพฤหัสบดีที่ 1.0860 ดอลลาร์สหรัฐ ขณะที่เงินปอนด์อ่อนค่าลงสู่ระดับ 1.4261 ดอลลาร์สหรัฐ จากระดับ 1.4408 ดอลลาร์สหรัฐ และดอลลาร์ออสเตรเลียอ่อนค่าลงสู่ระดับ 0.6859 ดอลลาร์สหรัฐ จากระดับ 0.6993 ดอลลาร์สหรัฐ
ดอลลาร์สหรัฐแข็งค่าขึ้นเมื่อเทียบกับเงินเยนที่ระดับ 116.98 เยน จากระดับของวันพฤหัสบดีที่ 118.15 เยน แต่อ่อนค่าลงเมื่อเทียบกับฟรังค์สวิสที่ระดับ 1.0011 ฟรังค์ จากระดับ 1.0065 ฟรังค์ ภาวะการซื้อขายในตลาดปริวรรตเงินตรานิวยอร์กเป็นไปอย่างผันผวน โดยดอลลาร์สหรัฐอ่อนค่าลงเมื่อเทียบกับยูโรหลังจากสหรัฐเปิดเผยข้อมูลเศรษฐกิจที่อ่อนแอ
ธนาคารกลางสหรัฐ (FED) เปิดเผยว่า การผลิตภาคอุตสาหกรรมปรับตัวลง 0.4% ในเดือนธ.ค. โดยร่วงลงเป็นเดือนที่ 3 ติดต่อกัน และย่ำแย่กว่าที่นักวิเคราะห์คาดว่าจะลดลง 0.2% อันเนื่องมาจากผลกระทบของราคาน้ำมันที่ดิ่งลง และสภาพอากาศที่อบอุ่นกว่าปกติ ซึ่งฉุดการผลิตในภาคสาธารณูปโภคและภาคเหมืองแร่ของสหรัฐ ส่วนอัตราการใช้กำลังการผลิตในเดือนธ.ค.ปรับตัวลงสู่ระดับ 76.5% ซึ่งเป็นระดับต่ำที่สุดในรอบ 2 ปี และต่ำกว่าที่นักวิเคราะห์คาดไว้ที่ระดับ 76.8%
ด้านกระทรวงแรงงานสหรัฐเปิดเผยว่า ดัชนีราคาผู้ผลิต (PPI) ร่วงลง 0.2% ในเดือนธ.ค. เมื่อเทียบรายเดือน ขณะที่กระทรวงพาณิชย์สหรัฐเปิดเผยสต็อกสินค้าคงคลังภาคธุรกิจลดลง 0.2% ในเดือนพ.ย.2015 หลังจากปรับตัวลง 0.1% ในเดือนต.ค. โดยนักวิเคราะห์ระบุว่า สต็อกสินค้าที่อ่อนแอจะส่งผลกระทบต่อการขยายตัวทางเศรษฐกิจในไตรมาส 4
ขณะที่นักลงทุนจับตาดูท่าทีของเฟดในเรื่องทิศทางอัตราดอกเบี้ย หลังจากที่นายวิลเลียม ดัดลีย์ ประธานเฟดสาขานิวยอร์ก กล่าวว่า การเริ่มต้นกระบวนการปรับขึ้นอัตราดอกเบี้ยของเฟดเป็นไปได้ด้วยดี แต่เขายังไม่สามารถระบุได้ว่าเจ้าหน้าที่เฟดจะดำเนินการเร็วเพียงใดในการปรับขึ้นอัตราดอกเบี้ยครั้งต่อๆไป
นายดัดลีย์กล่าวว่า การปรับอัตราดอกเบี้ยของเฟดจะขึ้นอยู่กับว่าข้อมูลเศรษฐกิจที่เข้ามาจะกระทบต่อแนวโน้มเศรษฐกิจอย่างไร และการเปลี่ยนแปลงดังกล่าวจะส่งผลกระทบต่อมุมมองของเฟดอย่างไรในการกำหนดนโยบายการเงิน ขณะที่นักวิเคราะห์คาดว่า เฟดจะยังไม่ปรับขึ้นอัตราดอกเบี้ยในการประชุมเดือนนี้ แต่อาจมีแนวโน้มปรับขึ้นในเดือนมี.ค.